Valtioneuvoston asetus

varautumissuunnitelmaan sisällytettävästä sähkönkäyttöpaikkojen etusijajärjestyksestä

Valtioneuvoston päätöksen mukaisesti säädetään sähkömarkkinalain 28 §:n 2 momentin nojalla:

1 §

Soveltamisala

Tällä asetuksella säädetään yhteiskunnan johtamisen ja turvallisuuden, väestön toimeentulon sekä elinkeinoelämän toimintakyvyn varmistamiseen liittyvästä sähkönkäyttöpaikkojen kriittisyysluokittelusta sähköverkonhaltijoiden häiriö-, sähköpula- ja kriisitilanteita varten laatimissa varautumissuunnitelmissa.

2 §

Kriittiset sähkönkäyttöpaikat

Verkonhaltijan on sisällytettävä varautumissuunnitelmaansa kriittiset sähkönkäyttöpaikat, joiden sähkönsaanti on ensisijaisesti turvattava yhteiskunnan johtamisen ja turvallisuuden kannalta välttämättömien toimintojen ylläpitämiseksi. Nämä turvallisuuteen, terveydenhuoltoon ja kriittiseen infrastruktuuriin ja energianhuoltoon kuuluvat kriittiset sähkönkäyttöpaikat ovat:

1. huoltovarmuuskriittisten vesihuoltolaitosten keskeiset kohteet;
2. häiriöttömän sähköntoimituksen jatkumisen tai palauttamisen kannalta välttämättömät kantaverkonhaltijan, sähkönjakeluverkonhaltijoiden ja sähköntuottajien valvomot, sähköasemat, merkittävät sähkövarastot ja sähköntuotantolaitokset sekä näiden viestintäverkot;
3. kaukolämmön keskeisimmät lämpökeskukset ja pumppaamot;
4. keskeiset kansainväliset lentokentät;
5. maa-, meri-, raide- ja lentoliikenteen keskeiset valvomot;
6. poliisi- ja pelastuslaitokset sekä hätäkeskukset;
7. sairaalat;
8. ulkomaankaupan kannalta keskeiset satamat;
9. vankilat;
10. viranomaisviestinnän tukiasemat ja näihin liittyvät konesalit, muiden viestintäverkkojen keskeisimmät kohdat sekä Oy Yleisradio Ab:n käyttämät radiomastot; sekä
11. yhteiskunnan johtamisen kannalta keskeiset valtion viranomaiset sekä kuntien johtokeskukset ja evakuointikeskukset sekä niiden varapaikat.

Kriittisiä sähkönkäyttöpaikkoja ei luetella 1 momentissa niiden etujärjestyksessä.

Järjestelmävastaava kantaverkonhaltija voi omassa varautumissuunnitelmassaan poiketa 1 momentin mukaisesta luokittelusta.

3 §

Muiden sähkönkäyttöpaikkojen etusijajärjestys

Verkonhaltijan varautumissuunnitelmassa on 2 §:ssä tarkoitettujen kriittisten sähkönkäyttöpaikkojen lisäksi määritettävä muiden sähkönkäyttöpaikkojen kriittisyys häiriö-, sähköpula- ja kriisitilanteita varten. Kaikki sähkönkäyttöpaikat on luokiteltava.

Muut sähkönkäyttöpaikat on luokiteltava vähintään kahteen eri ryhmään seuraavasti:

1) sähkönkäyttöpaikat, joiden sähkönsaanti voi keskeytyä lyhyeksi ajaksi;

2) sähkönkäyttöpaikat, joiden sähkönsaanti voi keskeytyä 1 kohtaa pidemmäksi ajaksi.

4 §

Varautumissuunnitelman päivittäminen

Sähkönkäyttöpaikkojen etusijajärjestys on päivitettävä varautumissuunnitelman päivittämisen yhteydessä.

Verkonhaltija ilmoittaa sähkönkäyttöpaikalle, jos kyseinen käyttöpaikka on 2 §:n mukainen kriittinen sähkönkäyttöpaikka.

5 §

Voimaantulo

Tämä asetus tulee voimaan [ ] päivänä [ ] kuuta 2022. Riippumatta siitä, mitä 4 §:n 1 momentissa on säädetty, verkonhaltijan on päivitettävä varautumissuunnitelmansa ensimmäisen kerran kriittisten sähkönkäyttöpaikkojen osalta kuukauden kuluttua tämän asetuksen voimaantulosta.

———

Helsingissä [ ] päivänä marraskuuta 2022

Elinkeinoministeri Mika Lintilä

Erityisasiantuntija Elina Hautakangas